Natuur kán sonder mens oorleef | News24
Natuur kán sonder mens oorleef
;Mark Marshall, omgewings-man en slangkenner, saam met sy seun Nathan (9) en twee luislange. Nathan, 'n leerling aan Grey in Port Elizabeth, is net so lief vir slange soos sy pa. Marshall lewer gereeld praatjies by skole om 'n groter bewusheid te kweek. Foto: ETHNE BROUARD
ONKUNDE oor diere en hul maniere, asook bangmaakpraatjies wat vrees vir iets soos 'n slang, spinnekop of hond inboesem, veroorsaak dat heeltemal te veel diere deur mense seer- of doodgemaak word.
Kyk maar net hoeveel mense wil sommer dadelik 'n spinnekop in die huis of 'n slang op die agterstoep doodmaak.
Hoe meer 'n mens van die natuur – dit is die plante, diere, wilde diere én mariene lewe –verstaan, hoe meer sal jy agterkom dat jy moet help om alles te beskerm, want waar noodsaaklike skakels uit die natuur verdwyn, daar begin peste en plae, selfs hongersnood.
Die natuur (fauna en flora) kan sonder die mens oorleef, maar die mens kan nie sonder die natuur oorleef nie, waarsku al hoe meer natuurkenners noudat die aarde se natuur-like bronne so vinnig agteruitgaan en selfs uitgeput word.
Die ligpunt in dié donker omgewingsprentjie is dat daar natuurkenners is wat na die kinders gaan en hulle van die belangrikheid van omgewingsbewaring vertel.
Ook hoe jy moet optree wanneer jy vreemde diere of reptiele raakloop. Een van dié mense is Mark Marshall van Port Elizabeth, wat die afgelope 11 jaar natuurpraatjies en demonstrasies by skole aanbied.
Eerstens kom praat hy oor slange en bring dan 'n paar van sy "seilende" vriende saam.
Hieroor het Alexandra Hendricks op sy Facebook-blad geskryf: "Jy het ons persepsie van slange heeltemal verander! My kinders praat nou graag oor slange en deel hul kennis met hul families – dit alles te danke aan jou!"
Marshall lewer gemiddeld twee keer per week slangpraatjies by skole.
"Die kinders is heeltemal gek hieroor," sê hy. "In my praatjies verduidelik ek die onderskeie slange se gedrag en ek wys die slange aan hulle. Dit wissel van die klein bruin huisslang, die luislang en soms ook kobras.
Verder bied hy as deel van sy Sandula Kids-program een natuurwerksessie per week per jaar aan by skole wat natuurbegrip en -waardering as 'n buitemuurse aktiwiteit aanbied.